《旧蓄一琴弃置者久矣李君仲通为张弦料理仍鼓数曲以诗赠之》
金朝·孟宗献

我家筝奴忧乐同，尘埃满面鬓发蓬。徽弦不具挂墙壁，似惭无以娱衰翁。

夫君一见为披拂，坐使寒谷为春融。中含太古意味足，杂以新态来无穷。

繁声流水不可喻，直与造化相冥通。形神久已坐灰槁，一旦抉剔驱盲聋。

寂然反听杳难诘，但觉万窍俱玲珑。千金不得和扁力，谁谓起废由枯桐。

曲终玄旨竟谁会，非弦非指仍非空。拂衣欲往君且止，为我乘兴弹悲风。

作者简介：开封人，字友之，号虚静居士。世宗大定三年，乡、府、省、御，四试皆第一，时称孟四元。授供奉翰林，改曹王府文学，兼记室参军。工词。迁同知单州军事。丁母忧，哀毁卒。